આ વખતે આંધ્રપ્રદેશમાં તમામ મંદિરોને પહેલી જાન્યુઆરીએ નવા વર્ષની ઉજવણી ન કરવાનો આદેશ રાજ્ય સરકાર તરફથી આપવામાં આવ્યો. આ આદેશ પ્રસિદ્ધ કરતાં એન્ડોવમેન્ટ્સ વિભાગે કહ્યું છે કે ખ્રિસ્તી નવવર્ષની ઉજવણી એ ‘ભારતીય વૈદિક સંસ્કૃતિ’ નથી. હિન્દુ ધર્મ પરિરક્ષણા ટ્રસ્ટે (HDPT) આ સંદર્ભમાં તમામ મંદિરોને એક પરિપત્ર પ્રસિદ્ધ કર્યો છે. પરિપત્રમાં એચડીપીટી સેક્રેટરી સી વિજય રાઘવચાર્યુલુએ જણાવ્યું છે કે ‘પહેલી જાન્યુઆરીએ શુભેચ્છાની આપ-લે અને તેની તહેવારની જેમ ઉજવણી એ ભારતીય વૈદિક સંસ્કૃતિ નથી. તેલુગુ નવા વર્ષના દિવસ ઉગાડીની ઉજવણી એ બરોબર છે અને તે જ આપણી સાચી સંસ્કૃતિ છે.’ ‘ભારતે ૭૦ વર્ષ અગાઉ સ્વતંત્રતા મેળવી હતી, પરંતુ હજુ આપણે બ્રિટિશરોએ દાખલ કરેલા કેલેન્ડરને જ અનુસરીએ છીએ. ભારતીય સંસ્કૃતિની અવગણના કરીને પાશ્ર્ચાત્ય સંસ્કૃતિને અનુસરવા માટે લાખો રૂપિયા ખર્ચીને મંદિરોને સમજાવવામાં આવે છે.’ તે યોગ્ય નથી.